Document ID: 31999R0703

KOMISSION ASETUS (EY) N:o 703/1999,
annettu 31 päivänä maaliskuuta 1999,
neuvoston asetuksen (EY) N:o 2201/96 soveltamista koskevista yksityiskohtaisista säännöistä parsajalostealalla sovellettavien erityistoimenpiteiden osalta annetusta asetuksesta (EY) N:o 956/97 poikkeamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hedelmä- ja vihannesjalostealan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2201/96(1), sellaisena kuin se on viimeksi muutettuna asetuksella (EY) N:o 2199/97(2), ja erityisesti sen 10 artiklan 4 kohdan,
sekä katsoo, että
edellä mainitun artiklan 3 kohdassa säädetyn, jalostettavaksi tarkoitetun parsan hehtaarituen soveltamista koskevat yksityiskohtaiset säännöt vahvistetaan asetuksen (EY) N:o 956/97(3), sellaisena kuin se on muutettuna asetuksella (EY) N:o 1563/98(4), II luvussa,
eräillä Espanjan alueilla ei ole voitu noudattaa asetuksen (EY) N:o 956/97 10 artiklan b alakohdassa tarkoitettua vähimmäissatovaatimusta erittäin epäsuotuisten säiden vuoksi eräillä erikoisviljelyaloilla, joille ei tämän vuoksi ole maksettu tukea vuodelta 1998,
asetuksen (EY) N:o 2201/96 10 artiklassa tarkoitettujen järjestelmän tavoitteiden saavuttamiseksi ja kyseisen jäsenvaltion esittämän pyynnön vuoksi on syytä säätää asetuksessa (EY) N:o 956/97 vahvistetun vähimmäissadon ja tuen maksamisen määräajan poikkeuksista, joita sovelletaan takautuvasti vuoden 1998 tuen maksamiseen, ja
tässä asetuksessa säädetyt toimenpiteet ovat hedelmä- ja vihannesjalosteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Poiketen siitä, mitä asetuksen (EY) N:o 956/97 12 artiklan kolmannessa kohdassa säädetään, vuoden 1998 osalta tuki maksetaan ennen 30 päivää huhtikuuta 1999.
2. Poiketen siitä, mitä asetuksen (EY) N:o 956/97 10 artiklan b alakohdassa säädetään, vähimmäissatovaatimus vuonna 1998 on 1625 kilogrammaa hehtaarilta.
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 30 päivästä syyskuuta 1998.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 31 päivänä maaliskuuta 1999.

Labels: 17
19
5
6